De vil ikke mere. De vil ikke skamme sig. De vil ikke skjule sig.





Og de vil ikke finde sig i at blive råbt af. Stirret på. Grinet af. Spyttet på. Hånet og hadet på sociale medier.

I en ny fotoserie portrætterer den danske fotograf Marie Hald unge kvinder i Skandinavien, som insisterer på at være det, de er.

Tykke.

Nogle er aktivister på Instagram, hvor de har besluttet sig for ikke længere kun at poste selfies af deres ansigt, men også af deres krop. Også på stranden. Også i bikini.

Nogle er aktivister i hverdagen ved – som de siger – »bare at fylde det, de gør« og indimellem endda tvinge sig selv til noget så provokerende som at spise en is i offentlighed.

Marie Hald har taget de smukkeste billeder af dem. Fordi det er det, hun synes de er. Smukke.

»Det handler ikke om at udbrede fedme. Det gør det hverken for mig eller for de kvinder, jeg har portrætteret. Det handler om få lov at være her. Uden at blive udskammet«.

Men ...

... det koster.

For mennesker, der er tykke, kan dagen begynde med, at man finder kommentarer som »Bliv indendørs, der er ingen, der gider se din fede krop, flæskesvin« på sin Instagram.

Politiken og Marie Hald har bedt kvinderne give eksempler på hate-mails, beskeder på sociale medier, kommentarer og tilråb, de har fået. Oplevelser, de har haft.

Her er de. Sammen med Marie Halds portrætter – og det spørgsmål, fotografen stillede sig selv undervejs: »Hvorfor virker det så indædt provokerende, at nogle har en tyk krop?«.